Swak gesondheid stuit nóg Céline Dion-konserte | Maroela Media
Céline Dion in September 2018 in Quebec, Kanada. (Foto: Alice Chiche/AFP)
Die Kanadese superster Céline Dion het Saterdag aangekondig dat sy weens gesondheidskwessies nie die Noord-Amerikaanse been van haar Courage-wêreldtoer gaan onderneem nie.
Dion het in Oktober verlede jaar haar konsertreeks by die Resorts World in Las Vegas, VSA – wat in November ná 'n lang hiatus weens die Covid-19-pandemie hervat sou word – ook uitgestel en in 'n verklaring gesê sy ly aan wat sy beskryf as "ernstige en aanhoudende spierspasmas".
Sy het egter destyds gesê sy hoop om teen Maart vanjaar haar wêreldtoer voort te sit, wat in Denver, Colorado, sou afskop, en sy sou daarna vir twee maande na 15 ander stede reg oor die VSA en Kanada reis.
Dié konsertdatums is egter nou ook gekanselleer weens haar "genesing wat langer neem as wat sy gehoop het", het Dion se bestuur in 'n verklaring wat saam met 'n Twitter-inskrywing deur die Frans-Kanadese sangsensasie uitgereik is, gesê.
Volgens die verklaring het Dion 52 konserte as deel van haar Courage-wêreldtoer aangebied voor die aanvang van die pandemie in 2020 en sy beplan om steeds die Europese been van haar toer op 25 Mei vanjaar in Birmingham, Brittanje, af te skop.
"Ek het werklik gehoop ek sou teen dié tyd gereed wees, maar ek skat ek sal seker geduldiger moet wees," het die sangeres (53) op Twitter geskryf.
"Ek sal so bly wees om weer heeltemal gesond te wees en vir almal van ons om deur hierdie pandemie te druk. Ek voel julle liefde en ondersteuning en dit beteken die wêreld vir my," het Dion gesê.
Dis wat gebeur as jy jou hele lewe lank Frans moet praat. Maar ek hoop sy word gou gesond.
Sy het nogal siek gelyk op fotos…BAIE maer…en was tog so mooie vrou…hoop sy is ok
Sy lyk deedae anoreksies. Haar gesondheid het begin kwyn na haar man se dood. Mens kon die agteruitgang duidelik sien. Kan haar net sterkte toewens.